**Hallintovaliokunnan mietintö 1/2016 kirkkohallituksen esityksestä 2/2016 kirkolliskokoukselle**

Asianumero DKIR/589/00.08.00/2016

KK2016-00016

**Kirkkohallituksen ohjesäännön muuttaminen**

Kirkolliskokous on täysistunnossaan 11.5.2016 lähettänyt hallintovaliokunnalle otsikossa mainitun asian. Valiokunta on kuullut asiantuntijana kirkkoneuvos Pirjo Pihlajaa.

**1. Esityksen pääasiallinen sisältö**

Kirkkohallituksen esityksessä 2/2016 ehdotetaan, että kirkkohallituksen ohjesääntöön lisättäisiin uusi 11 a §, jossa määrättäisiin kirkolle tiedoksi annettavan haasteen tai muun tiedoksiannon vastaanottajiksi arkkipiispan ja kirkkohallituksen varapuheenjohtajana toimivan luottamushenkilön lisäksi kansliapäällikkö, kirkkoneuvos, hallintopäällikkö ja kirjaaja. Kansliapäällikön ja kirkkoneuvoksen virkanimikkeet on määritelty ohjesäännön 9 §:ssä. Hallintopäällikön ja kirjaajan virkanimikkeet määritellään kirkkohallituksen viranhaltijoiden johtosäännössä.

Aiemmin voimassa olleen ohjesäännön mukaan kirkkolain 25 luvun 4 §:n 2 momentissa tarkoitetun haasteen tai muun tiedoksiannon saattoi ottaa vastaan laissa säädettyjen henkilöiden lisäksi kirkkoneuvos, kirkkohallituksen sihteeri (nyk. hallintopäällikkö) sekä kirjaaja. Hallintokäytännössä aiempi henkilöjoukko on koettu kirkkohallituksessa toimivaksi, eikä ole tarvetta laajentaa haasteen tai muun tiedoksiannon vastaanottajiksi muita viranhaltijoita.

**2. Hallintovaliokunnan kannanotot**

Hallintovaliokunta pitää kirkkohallituksen esitystä perusteltuna. Kirkkohallituksen aiempaan ohjesääntöön on sisältynyt määräys, jonka mukaan kansliapäällikkö, kirkkoneuvos, kirkkohallituksen sihteeri (nyk. hallintopäällikkö) ja kirjaaja ovat arkkipiispan tai kirkkohallituksen varapuheenjohtajan lisäksi voineet ottaa vastaan kirkolle tiedoksi annettavan haasteen tai muun tiedoksiannon.

Aiemman ohjesäännön mukainen järjestely haasteen tai muun tiedoksiannon vastaanottamiseksi on ollut toimiva, joustava ja hallinnon hyvää palvelukulttuuria edistävä. Kirkkohallituksen esitys 2/2016 on asiallisesti saman sisältöinen kuin aiemman ohjesäännön määräys. Voimassa olevaan ohjesääntöön asiaa koskeva määräys on jäänyt ottamatta teknisluonteisen lipsahduksen vuoksi. Kirkkohallituksen esitys korjaa tämän puutteen.

Kirkkohallitus ehdottaa, että ohjesäännön muutos tulisi voimaan mahdollisimman pian sen hyväksymisen jälkeen. Hallintovaliokunta esittää, että muutos tulisi voimaan 1.6.2016.

**3. Hallintovaliokunnan esitys**

Edellä olevilla perusteilla hallintovaliokunta esittää, että kirkolliskokous tekisi päätöksen, jolla hyväksytään seuraava kirkkohallituksen ohjesäännön muutos:

**Kirkolliskokouksen päätös kirkkohallituksen ohjesäännön muuttamisesta**

Kirkolliskokouksen päätöksen mukaisesti

*lisätään* 9 päivänä toukokuuta 2014 hyväksyttyyn kirkkohallituksen ohjesääntöön uusi 11 a § seuraavasti:

11 a §

*Haasteen tai muun tiedoksiannon vastaan ottaminen*

Sen lisäksi, mitä kirkkolain (1054/1993) 25 luvun 4 §:n 2 momentissa säädetään, kansliapäällikön, kirkkoneuvoksen ja hallintopäällikön sekä kirjaajan tehtävänä on ottaa vastaan kirkolle tiedoksi annettava haaste tai muu tiedoksianto.

\_\_\_\_\_\_\_\_

Tämä päätös tulee voimaan 1 päivänä kesäkuuta 2016.

Turussa 11.5.2016

Hallintovaliokunnan puolesta

 Tapio Luoma Timo von Boehm

 puheenjohtaja sihteeri

Asian käsittelyyn ovat ottaneet osaa puheenjohtaja Luoma sekä jäsenet Antturi, M. Jalava, Karttunen, Leppänen, Myllylä, Määttänen, Palmunen, Peura, Reinikainen, Ruusukallio, Salli, Tanska, Taskila, Väistö, Åstrand.